AgriCOP sangkai di Bengoh, Padawan
OPIS Betanam Betupi Sarawak bedau lama ke udah bisi ngatur Program Mantu Pengerembai Komuniti Betanam Betupi (AgriCOP) di Kampung Taba Sait di Skim Penempat Baru Bengoh, Padawan. Batang Tuju program AgriCOP diatur nya kena ngerembai aktiviti-aktiviti betanam betupi ke bisi di Sarawak sereta meri penemu baru bekaul enggau pengerembai betanam betupi ke diatu ngagai raban orang bumai nengah meri penerang, pemansang enggau tunjukchara betanam betupi. Program nya dipasuk ulih 200 iku raban orang bumai ari komuniti Biya. Sekeda ari genturung pendiau ke bisi ngaul diri dalam program nya ari Kampung Nusaraya, Kampung Semban, Kampung Rejoi, Kampung Pain Bojong enggau Kampung Taba Sait sereta nyengkaum semua Tuai Pupu Raban Bansa ari Pelilih Mit, Padawan. Sekeda topik ke diberi tumpu ulih Opis Betanam Betupi nengah program nya baka teknologi fertigasi lia, teknologi nanam kopi enggau chara nyenyembuah nanam nanas. Kelimpah ari nya, bala orang bumai mega diberi penerang bekaul enggau pengerembai teknologi betanam, chara nagang indu utai ke ngachau utai tanam mega ngamal bekebun chara nengkeman (MyGAP). Kaban Kaunsil Negeri (ADUN) Mambong, Datuk Dr.Jerip Susil lebuh bejadika pengerami nya mai peranak di kandang menua tu nyadi entrepreneur orang bumai sereta ngemajuka tanah diri empu. Kelimpah ari nambah penatai pemisi ruang bilik ku iya, peranak luar bandar uih nyungkak tikas pengidup ruang bilik sida ari pasung penyeranta nengah ngemaju tanah masin-masin nengah projek betanam betupi ke udah bisi disedia. Seraya nya, entrepreneur orang bumai raban individu ke ngemansangka sesebengkah aktiviti betanam betupi enda ngira nya betupi jelu tauka betanam nengah teknologi-teknologi moden. Raban tu betanggungjawab dalam pengawa ngemansutka pemakai kelebih agi utai tupi enggau utai tanam ke dikemansang kena nambahka puncha penatai pemakai ke bisi sereta ngasilka rengka pemakai ke bisi kualiti. Keba nya, entrepreneur orang bumai bejalaika tanggungpengawa ke beguna amat ba pengelantang pengidup mensia mayuh sereta pemansang dalam sesebuah menua. Peranak di luar bandar enggau menua pesisir kurang amat penemu bekaul enggau betanam betupi moden baka fertigasi, hidroponik, akuaponik, enggau Internet of Things (IoT) taja pan iya semina nguna kandang endur enggau tubuh mensia ke mimit tang ulih meri asil ke tinggi bebanding enggau chara betanam chara konvensyenal. “Nyema diberi penemu tumu nyangka mayuh agi entrepereneur orang bumai di negeri kitai bulih penguntung. Tu ketegal mayuh peranak di luar bandar maya ke diatu nya agi ngemeranka chara betanam konvensyenal,” ku Dr. Jerip. Keba nya udah datai timpuh ngambika mayuh agi peranak di luar bandar kelebih agi sida ke agi biak ngambika ngaul diri dalam betanam chara moden. Kelimpah ari nya, sida patut nemu kandang endur ke manah ungkup betanam betupi lalu nudukka mayuh agi betanam chara nyenyembuah. Peranak luar bandar patut berani sereta ngambi peluang ke bisi ngemasangka tanah sida ari ngelakka tanah tumbuh babas repa. tang nya bepanggai ba peneka sida empu. 
See author's posts
